Jeruzalem 1. júla (TASR) - Zjazd izraelskej Strany práce sa dnes začal v Tel Avive v znamení rivality medzi ministrom obrany Benjaminom Ben-Eliezerom a poslancom Chaimom Ramonom.
Ramon, ktorý je považovaný za "holubicu", je stúpencom vybudovania bezpečnostného oplotenia medzi Izraelom a palestínskymi územiami, podporuje aj jednostranné stiahnutie sa Izraela z väčšiny okupovaných území a zrušenie izolovaných izraelských kolónií v pásme Gazy a v Predjordánsku.
Podľa sympatizantov Ramona Ben-Eliezer "obetoval" stranu v rámci koalície národnej jednoty pravicovému premiérovi Arielovi Šaronovi zo strany Likud. Bývalý minister zahraničných vecí Šlomo Ben-Ami vyzval Stranu práce, aby sa do jedného mesiaca pripojila k opozičným stranám.
Ben Eliezer 4000 delegátom na zjazde povedal, že ako šéf strany má dve priority: zabezpečenie mieru a bezpečnosti a víťazstvo socialistov v budúcich parlamentných voľbách.
4 vr žab